Far paun per in mais u dapli

Da Marga Annatina Secchi

Ozendi è far paun insatge facultativ, per tgi che na vul mangiar quel ch’ins cumpra en butia. E paun frestg è ussa insatge ch’ins po cumprar mintga di! Pli baud avev’ins paun frestg mo cur ch’i vegniva cotg il paun. E lura gieva quai ina pezza fin al proxim paun frestg! A Tschlin faschevan famiglias pli pitschnas paun mintga 3–4 emnas, famiglias pli grondas mintga 15 dis. En ils statuts da Puntraschigna dal 1697 èsi scrit che: “Las furnaeras nun poassen d’inviern faer pü co 4 fuorns d’paun et d’staet 5”. Quai è damain ch’ina gia al mais! Er a Vrin faschev’ins paun mo mintga 5–7 emnas, ed en auter lieus schizunt be ina o duas gia l’onn!
Surtut uffants avevan alura gugent paun frestg, e per render il paun vegl pli attractiv schev’ins ad els a Vrin: “Paun giud’ panera fa buna dantera!” o a Dalin: “Pön misch fa buna vosch!”. A Trun percunter: “Paun lom fa fom”, siond ch’il paun frestg na renda betg. Esser furnera era ina lavur stentusa. E spargnar laina stuev’la er! Nus legiain en ils statuts da San Murezzan: “Anno 1671 ais ordino chia cura las furnaeras cumainzen a s-chiudaer il fuorn et lavuraer, chia tegnen tiers et continueschen di et noatt (!) uschea löng co eis da lavur, taunt co’s po, per bun respett della laina”. 

Ed a Samedan vegniva decis dal 1668: “Vain eir prohibieu a tuottas furneras da nun pudair pigliaer cravuns our d'fuorn”. 

Ellas avessan anc pudì far affars cun vender ils charvuns raspads or dal furn cul ruschen! Cur ch’il furn ha la dretga chalur è el tut alv. Per decider sche la temperatura è la buna devi blers trics che variavan tenor vitg e tenor furnera. Dalin: “In springescha ampo fregna dil furn eign, ven’la spert nera, è il furn megna tgold, ven’la plönet bregna, fuss’il tgold dret”. O alur a Susch: “Ün metta aint ün lain da pan i’l fuorn; scha quel vain brün, esa chod inandret, scha quel arda, esa massa chod”. A Tschierv percunter aveva la massera sezza da tegnair nà: “Scha la massera po tegner ün maun i’l fuorn durant ch’ella disch il bapnos, schi ais la taimpra buna”.

A Riom dev’ins fieu en furn cur che la pasta entschaveva a levar. Per stgaudar il furn lugav’ins lien in stgandler da laina ch’ins laschava arder giu. Lura vegniva raspà ora tut il charvun ed il brastger cul ruschen. Avant che metter en il paun cun la pala da lain, vegniva nettegià ora il furn da fin cul schlavun, in bastun cun in sdratsch vidlonder. Quel vegniva fatg bletsch avant, per ch’el nun ardia. Memia bletsch na dastgava quel betg esser, sco ch’i sta scrit en in statut da Curaglia anc dal 1919: “«Ded ira en fuorn cun schlavun memia bletsch ei scommondau”». Il cuntrast da temperatura dal sdratsch bletsch e fraid culs craps buglients dal furn avess ristgà da far siglientar la crappa dal furn. En il medem statut statti er: “Mintgin dei haver quitau de buca scaldar il fuorn memia”. Quai betg or da quità per il paun, ma per il furn: quel pudess survegnir sfessas. Ins consumass er ina pluna laina senza pudair propi trair a niz quella, pertge ch’il furn sto puspè sfradar giu, enfin ch’el ha la buna temperatura per metter en furn il paun.